Vjatšeslav Ivanov (runoilija)

Vjatšeslav Ivanovitš Ivanov (); (16. [J: 28. helmikuuta] 1866 Moskova, Venäjän keisarikunta – 16. heinäkuuta 1949 Rooma, Italia) oli venäläinen runoilija ja taidefilosofi.

Tieteellinen ura 
Hän oli merkittävä erityisesti symbolistisen taideteorian kehittäjänä. Ivanov toimi vallankumouksen jälkeen Odessassa professorina mutta muutti vuonna 1921 Italiaan, jossa oli venäläisen kirjallisuuden professorina Padovan ja Firenzen yliopistoissa. Hän julkaisi tutkimuksia helleenisestä Dionysos-kultista, millä on ollut vaikutusta hänen kirjalliseen tuotantoonsa. 

Hänen Saksassa julkaistun väitöskirjansa aiheena oli Dionysos-kultti, joka kiehtoi modernisteja niin lännessä kuin Venäjälläkin. Vallankumouksen jälkeen hän oli professorina myös Bakun yliopistossa ja hänen päätyönään oli antiikin kirjallisuuden kääntäminen ja opetustyö muun muassa Vatikaanissa.

Kirjallinen ura 
Hän julkaisi esikoisteoksensa noin 40-vuotiaana: runokokoelmat Prozratšnost (Läpikuultavuus, 1904), Eros (1907) ja Cor ardens (1911). Hänen runouttaan on moitittu raskassoutuiseksi. Sanasto on arkaaista ja vaikeaa, eikä runojen ajatussisältökään avaudu helposti. Runoissa näkyy tiedemiehen syvällinen perehtyminen antiikin kulttuuriin, uusplatonilaisuuteen sekä länsimaiseen taidekirjallisuuteen ja filosofiaan.

Runokokoelmiensa ansiota hänestä tuli venäläisen symbolismin johtohahmoja. Hän piti kotonaan kirjailijavaimonsa Lidija Zinovjeva-Annibalin kanssa "Torni" -nimistä salonkia, jossa nuoret runoilijat pääsivät esille.

Lähteet

Aiheesta muualla

Venäläiset runoilijat
Vuonna 1866 syntyneet
Vuonna 1949 kuolleet
Symbolistiset taiteilijat
Symbolismi
Kirjallisuushistoria
Kirjallisuushistorioitsijat
Antiikin kirjallisuus
Kielenkääntäjät
Antiikin Kreikan jumalat
Antiikin Kreikan juhlat
Taidefilosofia
Uusplatonismi
Venäjän ja Neuvostoliiton avantgarde